Пациентите, които са с потвърдена коронавирус инфекция у нас вече са 81, заяви на редовния си брифинг председателят на Националния оперативен щаб срещу коронавируса ген.-майор Венцислав Мутафчийски.

В Ловеч вече има пациент, в Перник има двама пациенти. Във Варна днес има два положителни случая. Основно случаите са съсредоточени в София, Плевен, Габрово и има един пациент под наблюдение в Лом.

От Благоевград са потвърдени два случая.

В софийските болници има случай в "Софиямед", където болният е поставен под карантина. Той е в стабилно състояние с едностранна пневмония.

В момента Столичната РЗИ е там, полицията също е отпред пред болницата. Предстои тази тежка дезинфекция, пограничаване на достъп и т.н.

При установяване на положителна проба се правят няколко мероприятия, каза ген. Мутафчийски. Изолиране на пациента, идентифициране на персонала, който е работил с него, всички контактни лица от персонала и ограничаване на достъпа до лечебното заведение, докато не се извършат тези меропиятия, следва изчерпателна и тежка дезинфекция.

При останалите нови случаи състоянието им е от средно-тежко или с минимална симптоматика.

Има една пациентка, жена на 80-години, която е в деликатно състояние. Тя е с инсулт, което е много неприятна комбинация с коронавирус.

Има три случая, които имат връзка с Банско - единият работи на лифта, единият е хазяин на англичанина и единият е ски учител. Има още проби, които се работят, каза ген. Мутафчийски.

Пробите, направени досега у нас са над 250.

Имаме до момента 4 заболели деца, едното е чуждестранен гражданин.

За Балканите по-голям скок има в Румъния с 16 случая.

На въпрос за бременните жени ген. Мутафчийски заяви, че досега каквото се знае е, че децата се раждат здрави без коронавирус. Щабът ще направи консултация със специалисти по тези въпроси, които утре сутринта ще съобщят мнението си.

Председателят на Националния оперативен щаб уточни, че това всъщност е болест много сходна с грипоподобните заболявания, но протичането е по-специфично и по-дълго, и усложненията са като пневмонии.

Боледуват всички възрастови групи, предимно загиват възрастните пациенти. Децата са по необясним начин пощадени от заразяване и смърт. Смъртоносна е за хората над 60 години, особено опасна за хората над 80.

На редовния брифинг на Щаба присъства и ръководството на Българския фармацевтичен съюз.

Те са уверили, че фармацевтите изпълняват добросъвестно своя дълг към обществото. Дискутиран е въпросът рецептурната книжка на хронично болните да се използва като рецепта в настоящия момент.

Дадено е също предложение за виртуална рецепта.

Обсъдено е още:

Да се даде възможност на фармацевтите при липса на даден продукт, да се препоръчва генерично заместване.

Да се разговаря с НЗОК за възможността за отпускане на лекарства на хронично болни само по рецептурни книжки.

Мерките ще се обсъдят в детайли и с Министерството на здравеопазването.